<classify> WANAWAKE wa Kitanzania waliozaa na waliokuwa wapigania Uhuru wa Chama cha African National Congress ANC cha Afrika Kusini kambi ya Mazimbu mkoani Morogoro wamewasilisha matatizo yao kwa Rais wa Afrika Kusini, Cyril Ramaphosa alipofanya ziara ya siku moja mkoani Morogoro.Rais Ramaphosa alifanya ziara hiyo Agosti 16, mwaka huu mjini Morogoro eneo la Mazimbu ilipokuwa kambi na kitovu cha Wapigania Uhuru wa ANC wakati wakipigania uhuru wao dhidi ya utawala wa kibaguzi wa makaburu.Kiongozi huyo alimsikiliza binti, Homuto Mathe akisema baba yake alikuwa ni mpigania Uhuru wa ANC na alirudi kwao baada ya kupatikana Uhuru na akamwahidi angerejea kumchukua baada ya kuweka mambo sawa.Rais huyo alimsikiliza kabla ya kuondoka eneo la makaburi ya Wapigania Uhuru wa ANC, walikokuwa wakiishi kambi ya Mazimbu.Kijana huyo kabla ya kuonana na Rais, kwa ujasiri mkubwa aliwasilisha kilio chake na cha wenzake kwa viongozi waandamizi waliokuwa katika msafara wa Rais Ramaphosa dakika chache kabla hajapanda gari kuondoka hapo.Baada ya Rais Ramaphosa kuona kilichokuwa kinaendelea baina ya wasaizidi wake na kijana huyo alielekeza aletwe mbele yake amsikilize.Baada ya kumsikiliza, alielekeza kwa uongozi wa Solomon Mahlangu Freedom College SOMAFCO ushughulikie jambo hilo.Wakizungumza na waandishi wa habari baada ya binti kuwasilisha ujumbe kwa Rais Ramaphosa, wanawake walidai wanachohitaji kwa waume zao ni kuletewa matunzo ya watoto, kujengewa makazi na huduma za afya.Walisema baadhi ya watoto wameshindwa kuendelea na masomo ya juu kutokana na vipato vyao duni ikizingatiwa sasa ni wazee.Monica Mathe ambaye binti yake ndiye aliwasilisha shida zao kwa Rais Ramaphosa alieleza wapigania uhuru hao walizaa watoto na wanawake wengi ambao baada ya wao kurejea kwao watoto hao wameachwa na sasa wakubwa.Monica alisema baadhi yao wanaishi mitaa ya Lukobe na Dark City,Manispaa ya Morogoro wakijishughulisha na kazi ndogo ndogo za kujipatia riziki ingawa baadhi yao wamezeeka.Kijana wa kiume, Mswandile Oscar Mali, wa tatu kuzaliwa kwa baba mpigania uhuru wa ANC, Oscar Mali aliyefariki dunia Machi 4, 1986 na kuzikwa katika makaburi ya Mazimbu alisema familia yao pia inaomba msaada huo.Sisi tumezaliwa watatu , mmoja tayari alienda Afrika Kusini baada ya kuchukuliwa na ndugu zetu tukabaki wawili ambaye ni mimi na dada yangu na yeye ameolewa. Tupo na mama yetu Mtanzania Magreth ambaye ni mzee, alisema.Alisema wanaiomba Serikali ya Afrika Kusini kuwasaidia kuwaunganisha na baba zao wapate matunzo kwani hawajapata msaada wowote.Kambi ya Mazimbu ilianzishwa mwaka 1978 mjini Morogoro na yalikuwa ni makazi ya wakimbizi, wapigania uhuru wa ANC wa Afrika Kusini na baadaye ilibadilishwa jina na kuitwa Kampasi ya Solomon Mahlangu.  <topic>: kitaifa 